Bókasöfn eru mikilvæg gátt inn í samfélagið og þess vegna tökum við vel á móti öllum . Í öllum menningarhúsunum eru svokallaðir heitir reitir fyrir þá sem vilja koma með eigin tölvur og vinna á Netinu . Við viljum stuðla að því að fólk geti myndað ný félagsleg tengsl og byggt brú á milli menningarheima og þekkingarsviða . Þjónusta safnsins skal ná til allra borgaranna án tillits til aldurs , kyns , kynþáttar , stjórnmálaskoðana , trúar , þjóðernis eða þjóðfélagsstöðu . Þannig eflir það lýðræði , jafnrétti , athafnafrelsi og velferð borgaranna . Menning : Borgarbókasafn er miðstöð mannlífs og menningar . Einstaklingar og hópar hafa tækifæri til að örva andann og sköpunarkraftinn , hvort sem það er í gegnum samskipti við aðra , þátttöku , menningu og listir . Fyrirmynd : Borgarbókasafn Reykjavíkur er upplýsinga - og menningarmiðstöð sem gegnir forystuhlutverki meðal almenningsbókasafna landsins og sækir fyrirmynd sína til fremstu safna heims . Safnið var stofnað 1919 en hóf starfsemi 19. apríl 1923 . Í dag eru útlánsstaðir safnsins sex en auk þeirra rekur safnið bókabíl með viðkomustaði víðs vegar um borgina og sögubílinn Æringja sem heimsækir leikskóla . Bókasafnið í Mosfellsbæ og Bókasafn Seltjarnarness eru samstarfssöfn Borgarbókasafnsins . Í því felst að einungis þarf að eiga skírteini í einu þessara safna til að nýta sér þjónustu hinna . Börn undir 18 ára , öryrkjar og ellilífeyrisþegar fá frítt bókasafnsskírteini en aðrir borga lítið gjald fyrir . Kort Borgarbókasafnsins veita einnig aðgang að Rafbókasafninu þar sem hægt er að fá lánaðar raf - og hljóðbækur .